《度安海入龙编》
唐代·沈佺期

我来交趾郡，南与贯胸连。四气分寒少，三光置日偏。

尉佗曾驭国，翁仲久游泉。邑屋遗甿在，鱼盐旧产传。

越人遥捧翟，汉将下看鸢。北斗崇山挂，南风涨海牵。

别离频破月，容鬓骤催年。昆弟推由命，妻孥割付缘。

梦来魂尚扰，愁委疾空缠。虚道崩城泪，明心不应天。

作者简介：沈佺期（约656 — 约715），字云卿，相州内黄（今安阳市内黄县）人，祖籍吴兴（今浙江湖州）。 唐代诗人。与宋之问齐名，称“ 沈宋 ”。
善属文，尤长七言之作。擢进士第。长安中，累迁通事舍人，预修《三教珠英》，转考功郎给事中。坐交张易之，流驩州。稍迁台州录事参军。神龙中，召见，拜起居郎，修文馆直学士，历中书舍人，太子少詹事。开元初卒。